b'\n_START_ARTICLE_\nDvasinis tribunolas\n_START_PARAGRAPH_\nDvasinis tribunolas \xe2\x80\x93 1585\xe2\x80\x931795 m. Lietuvos Did\xc5\xbeiosios Kunigaik\xc5\xa1tyst\xc4\x97s teismo institucija, savaranki\xc5\xa1kas Lietuvos vyriausiojo tribunolo padalinys. Tribunolo pos\xc4\x97d\xc5\xbeiai vyko Vilniuje.\n_START_SECTION_\nSud\xc4\x97tis\n_START_PARAGRAPH_\nI\xc5\xa1 prad\xc5\xbei\xc5\xb3 tribunol\xc4\x85 sudar\xc4\x97 10 teis\xc4\x97j\xc5\xb3 - 6 Lietuvos vyriausiojo tribunolo nariai (deputatai) pasaulie\xc4\x8diai, skiriami Lietuvos vyriausiojo tribunolo mar\xc5\xa1alkos, ir 4 dvasininkai, renkami Vilniaus, \xc5\xbdemai\xc4\x8di\xc5\xb3 ir Smolensko kapitul\xc5\xb3 2 metams, nuo 1588 m. \xe2\x80\x93 po 3 i\xc5\xa1 kiekvieno luomo (dvasinink\xc5\xb3 ir bajor\xc5\xb3), nuo 1641 m. \xe2\x80\x93 po 8, nuo 1764 m. \xe2\x80\x93 po 12.\n_START_SECTION_\n\xc4\xaegaliojimai\n_START_PARAGRAPH_\nDvasinis tribunolas veik\xc4\x97 kaip pirmoji ar antroji (apeliacin\xc4\x97) teism\xc5\xb3 instancija ir sprend\xc4\x97 bylas, kuri\xc5\xb3 viena arba abi \xc5\xa1alys buvo dvasininkai. Apeliacine tvarka jam patekdavo bylos, nagrin\xc4\x97tos pirmosios instancijos pasaulietiniuose (\xc5\xbeem\xc4\x97s, pilies, pakamario) ir kai kuriuose ba\xc5\xbenytiniuose teismuose. Daugiausia tai buvo bylos, susijusios su ba\xc5\xbeny\xc4\x8di\xc5\xb3 ir vienuolyn\xc5\xb3 turtin\xc4\x97mis teis\xc4\x97mis, dvasinink\xc5\xb3 luomo teisi\xc5\xb3 pa\xc5\xbeeidimais, religiniais nusikaltimais._NEWLINE_Bylos spr\xc4\x99stos remiantis pasaulietine teise. Dvasinio tribunolo sprendimai buvo priimami bals\xc5\xb3 dauguma ir laikomi galutiniais. Esant skirtingoms nuomon\xc4\x97ms balsuota 3 kartus. Balsams pasidalijus po lygiai byla buvo siun\xc4\x8diama spr\xc4\x99sti valdovui, nuo 1726 m. atidedama kitai sesijai. Dvasinis tribunolas dar priimin\xc4\x97jo parei\xc5\xa1kimus \xc4\xafvairiems teisiniams faktams bei veiksmams teismo knygose \xc4\xafforminti.'